### Resume

Der gives en status på arbejdet med grønt tillæg til mobilitetsplan samt et forslag til tillæggets indhold og opbygning.

### Sagsfremstilling

Byrådet godkendte den 27. april 2022, pkt. 85 Kommissorie for grønt tillæg til mobilitetsplan.

Kommissoriet opstiller rammerne for et grønt tillæg til mobilitetsplan. Det grønne tillæg skal understøtte målene i kommunens klimaplan. Med godkendelse af kommissoriet godkendtes også 10 dogmer, der skal ligge til grund for det fremtidige arbejde med mobilitet, både i udvikling, planlægning, anlæg og drift.

I kommissoriet lægges op til, at målene nås ved at undersøge muligheder og beskrive handlinger med udgangspunkt i 13 emner som eksempelvis cykelpotentialer, ladeinfrastruktur til elbiler, samkørsel, erhvervstrafik og adfærd. De 13 emner grupperes i det videre arbejde i fem indsatsområder; Adfærd, Partnerskaber, Egen drift & Planlægning, Prioritering af arealer og Anlæg.

Kommissoriet lægger op til, at det grønne tillæg til mobilitetsplan vil ende ud i

* Et grønt tillæg til mobilitetsplan med beskrivelse af analyser og indsatser.
* En handlingsplan der supplerer den gældende mobilitetsplan så klimamålene nås.
* Principper der understøtter grøn mobilitet i fysisk planlægning
* Principper der understøtter grøn mobilitet i drift.

Forvaltningen fremlægger et oplæg til indhold og form på tillægget.

Sideløbende med udarbejdelse af grønt tillæg til mobilitetsplan arbejdes der med prøvehandlinger. I første omgang foreslås at arbejde med følgende tre prøvehandlinger:

1. Skolebørnsprojekt ved [adresse]
2. Testprojekt som følge af Trafikplan i Jelling
3. Flytbare cykelstativer i gågaden

Det forventes, at det grønne tillæg kan fremlægges til godkendelse ultimo 2022.

### Klima og resiliensvurdering

Udledning fra transporten udgør 28 % af [adresse] klimaregnskab, og to tredjedele af denne udledning kommer fra private benzin- og dieselbiler. Der kan spares 164 g CO2 for hver kilometer der køres på cykel i stedet for i benzinbil. Cykling giver en sundhedsgevinst på 3,55 kr./kilometer i følge samfundsøkonomiske beregninger.

Den enkelte borgers og virksomheds adfærd er afgørende for den grønne omstilling. Vejle Kommune kan indrette de fysiske rammer og indgå i partnerskaber, der gør de grønne valg lettere at træffe. Grønt tillæg til mobilitetsplan skal bidrage til opfyldelse af klimaplanen ved fokus på tiltag, der bl.a. øger antallet af cyklister, andelen af elbiler, brugere i kollektiv transport, samkørsel og delemobilitet.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | status for arbejdet, og oplæg til form og indhold tages til efterretning. |

### Beslutning

Godkendt - udvalget ønsker blive præsenteret for oplægget igen og at temamødet med Byrådet udsættes.

Tom Dam var fraværende.